KOMISIJAS PAZIŅOJUMS PADOMEI par iekšējā nolīguma provizorisko piemērošanu starp Padomē sanākušo dalībvalstu valdību pārstāvjiem par Eiropas Savienības atbalsta finansēšanu saskaņā ar daudzgadu finanšu shēmu 2014.–2020. gadam, ievērojot ĀKK un ES partnerattiecību nolīgumu, un par finansiālās palīdzības piešķiršanu aizjūras zemēm un teritorijām, uz kurām attiecas Līguma par ES darbību ceturtā daļa /* COM/2013/0306 final */





KOMISIJAS PAZIŅOJUMS PADOMEI par iekšējā nolīguma provizorisko piemērošanu starp Padomē sanākušo dalībvalstu valdību pārstāvjiem par Eiropas Savienības atbalsta finansēšanu saskaņā ar daudzgadu finanšu shēmu 2014.–2020. gadam, ievērojot ĀKK un ES partnerattiecību nolīgumu, un par finansiālās palīdzības piešķiršanu aizjūras zemēm un teritorijām, uz kurām attiecas Līguma par ES darbību ceturtā daļa Dalībvalstīm 2013. gada jūnija Padomes sanāksmē būtu jāpieņem iekšējais nolīgums, ar ko izveido Vienpadsmito Eiropas Attīstības fondu (11. EAF). Minētais iekšējais nolīgums stāsies spēkā vien pēc tam, kad visas dalībvalstis būs to ratificējušas, kas var ilgt līdz pat 18 mēnešiem vai vairāk. Lai nodrošinātu 11. EAF savlaicīgu īstenošanu, kolīdz varēs piekļūt līdzekļiem, 11. EAF plānošanas un īstenošanas vajadzībām ir jābūt spēkā atbilstošām lēmumu pieņemšanas procedūrām un kārtībai. Lai to panāktu, Komisija ierosina paredzēt iekšējā nolīguma, ar ko izveido 11. EAF, attiecīgo noteikumu provizorisko piemērošanu. Tie jo īpaši attiecas uz Horvātijas pievienošanos ES, 11. EAF komitejas un Ieguldījumu mehānisma komitejas izveidi, īstenošanas regulas un finanšu regulas pieņemšanu un finanšu un darbības pārvaldību. Pārejot no 9. uz 10. EAF[1], rīkojās saskaņā ar šo pieeju. Tādēļ Komisija ierosina dalībvalstu valdību pārstāvjiem pieņemt pievienoto lēmumu. PIELIKUMS Padomē sanākušo dalībvalstu valdību pārstāvju lēmuma projekts par iekšējā nolīguma provizorisko piemērošanu starp Padomē sanākušo dalībvalstu valdību pārstāvjiem par Eiropas Savienības atbalsta finansēšanu saskaņā ar daudzgadu finanšu shēmu 2014.–2020. gadam, ievērojot ĀKK un ES partnerattiecību nolīgumu, un par finansiālās palīdzības piešķiršanu aizjūras zemēm un teritorijām, uz kurām attiecas Līguma par ES darbību ceturtā daļa. Padomē sanākušie eiropas savienības dalībvalstu valdību pārstāvji, ņemot vērā Līgumu par Eiropas Savienību un Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū[2], ņemot vērā aizjūras zemju un teritoriju asociāciju ar Eiropas Savienību, ņemot vērā Komisijas iesniegto lēmuma projektu, tā kā: (1) Padomē sanākušie dalībvalstu pārstāvji ir panākuši vienprātību saistībā ar iekšējo nolīgumu par Eiropas Savienības atbalsta finansēšanu ĀKK valstīm un aizjūras zemēm un teritorijām (AZT) saskaņā ar daudzgadu finanšu shēmu 2014.–2020. gadam. Šis nolīgums nestāsies spēkā, kamēr visas dalībvalstis saskaņā ar to konstitucionālajām prasībām to nebūs ratificējušas. (2) Līdz spēkā stāšanās dienai konkrētie iekšējā nolīguma noteikumi būtu jāpiemēro provizoriski, IR PIEŅĒMUŠAS ŠO LĒMUMU. 1. pants Turpmāk minētos iekšējā nolīguma noteikumus, kas attiecas uz Vienpadsmito Eiropas Attīstības fondu, no šā lēmuma pieņemšanas dienas piemēro provizoriski: 1. 1. panta 3. un 4. punkts; 2. 1. panta 7. punkts saistībā ar 8. un 9. pantu, ciktāl tas attiecas uz to, ka Padome saskaņā ar iekšējo nolīgumu pieņem Horvātijas iemaksu galīgo grafiku, kā arī galīgo balsu sadalījumu un jaunos kvalificēta balsu vairākuma un bloķējoša mazākuma noteikumus pēc Horvātijas pievienošanās ES; 3. 8. un 9. pants EAF komitejas un Ieguldījumu mehānisma komitejas izveides nolūkos; 4. 10. un 13. pants saistībā ar 8. un 9. pantu, ciktāl tas vajadzīgs, lai turpinātu EAF finanšu un darbības pārvaldību. 2. pants Šis lēmums stājas spēkā dienā, kad to publicē Eiropas Savienības Oficiālajā Vēstnesī. Šis lēmums ir spēkā līdz iekšējā nolīguma spēkā stāšanās dienai. Briselē, Dalībvalstu valdību vārdā — priekšsēdētājs [1] OV L 247, 9.9.2006., 30. lpp. [2] OV L 317, 15.12.2000., 3. lpp. Nolīgums, kurā grozījumi izdarīti ar nolīgumu, kas 2005. gada 25. jūnijā parakstīts Luksemburgā (OV L 287, 28.10.2005., 4. lpp.), un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3. lpp.).